Nyaya yaArchbishop Ncube Yonetsa Munyika
Magweta aArchbishop Ncube oyambira ZBC ne Chronicle kuti vasabuditse iri kunzi mifananidzo yaVaNcube vachiita zvepabonde nevamwe vakadzi
Archdiocese yemuBulawayo, neChitatu yakaita gungano rekunamatira zviri kuitika panyaya yakatarisana naVa Pius Ncube, asi hatina zvizhinji zvatakwanisa kuwana nezvemunamato uyu. Ukuwo zvinonzi magweta ari kumirira VaNcube, anyorera ZBC, The Chronicle, pamwe ne Herald vachinyunyuta nemifananidzo iri kuburitswa. Magweta aya ati mifananidzo iyi haifanirwe kunge ichiburitswa, uye zvikaramba zvichitika, vachakwidza nyaya iyi kumatare. Mashoko ari kubva kuHarare anotiwo vatungamiri vekirike yeRroma musangano re Zimbabwe Catholics Bishops’ Conference vaita musangano neChitatu, asi vakuru ava vanoti havana kuzeya zviri kuitika kuna Archbishop Ncube, avo vari kupomerwa mhosva yekuita zvepabonde naAmai Rosemary Sibanda, mudzimai waVa Onersimus Sibanda. Munyori musangano re ZCBC, Father Frederick Chiromba, vanoti pari zvino hapana chiri kushanduka pamashandiro a Archbishop Ncube, sezvo nyaya iyi ichiri kuongororwa mumatare edzimhosva. Mutori wenhau we Studio 7 Carole Gombakomba , aita hurukuro naFather Chiromba, kuti tinzwe kuti sangano revafundisi riri kuti kudii nezvenyaya iyi. Tichiri panyaya iyi, vamwe vatungamiri vemakirike pamwe nevemapato anopikisa hurumende muBulawayo, akaitawo musangano neChipiri manheru wekuzeya mhosva iri kupomerwa Archbishop Ncube. Musangano uyu wanga uine nhengo dze MDC, inotungamirwa naVa Arthur Mutambara, nevamwe vanosangansira Va Enos Nkala. Musangano uyu unonzi wakabvumirana kuti zvisinei nekuti Archbishop Ncube vane mhosva here kana kuti kwete, chiripo ndechekuti vari kushungurudzwa nepamusana pekuti vanobuda pachena vachishoropodza hurumende nemabasa ayo ekutyora kodzero dzevanhu. Carole Gombakomba weStudio7 aita zvakare hurukuro naVa Paul Themba Nyathi, vanoona nezvekufambiswa kwesarudzo mu MDC inotungamirwa naVaMutambara, kuti tinzwe zvizere nezvakabuda pamusangano uyu. Dzimwe Nhau Kubva ku Studio 7...